Document ID: 32007R0963

ΚΑΝΟΝΙΣΜΌΣ (ΕΚ) αριθ. 963/2007 ΤΗΣ ΕΠΙΤΡΟΠΉΣ
της 14ης Αυγούστου 2007
για την εφαρμογή του κανονισμού (ΕΚ, Ευρατόμ) αριθ. 58/97 του Συμβουλίου όσον αφορά τη χορήγηση παρεκκλίσεων για τις στατιστικές διάρθρωσης των επιχειρήσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ, Ευρατόμ) αριθ. 58/97 του Συμβουλίου, της 20ής Δεκεμβρίου 1996, σχετικά με τις στατιστικές διάρθρωσης των επιχειρήσεων (1), και ιδίως το άρθρο 12 σημείο x),
Εκτιμώντας τα ακόλουθα:
(1)
Ο κανονισμός (ΕΚ, Ευρατόμ) αριθ. 58/97 καθιέρωσε ένα κοινό πλαίσιο παραγωγής κοινοτικών στατιστικών για τις δαπάνες περιβαλλοντικής προστασίας, καθώς και για τη διάρθρωση, τη δραστηριότητα, την απόδοση και την ανταγωνιστικότητα των συνταξιοδοτικών ταμείων.
(2)
Το άρθρο 11 του κανονισμού (ΕΚ, Ευρατόμ) αριθ. 58/97 προβλέπει ότι κατά τις μεταβατικές περιόδους μπορούν να γίνουν παρεκκλίσεις από τις διατάξεις των παραρτημάτων του εν λόγω κανονισμού. Σύμφωνα με το τμήμα 10 του παραρτήματος 2 και το τμήμα 10 του παραρτήματος 7 του εν λόγω κανονισμού, η περίοδος διαβίβασης που προβλέπεται μπορεί να παρατείνεται για μια περαιτέρω περίοδο όσον αφορά ορισμένα χαρακτηριστικά.
(3)
Ο κανονισμός (ΕΚ) αριθ. 1667/2003 της Επιτροπής, της 1ης Σεπτεμβρίου 2003 (2), χορήγησε για τα κράτη μέλη παρεκκλίσεις για μια μεταβατική περίοδο για τα έτη αναφοράς 2001 έως 2004 όσον αφορά τις στατιστικές για τις δαπάνες περιβαλλοντικής προστασίας και για τα έτη αναφοράς 2002 έως 2004 όσον αφορά τις στατιστικές για τα συνταξιοδοτικά ταμεία.
(4)
Ορισμένα κράτη μέλη ζήτησαν, για μια παρατεταμένη μεταβατική περίοδο, παρεκκλίσεις από ορισμένες διατάξεις του παραρτήματος 2 του κανονισμού (ΕΚ, Ευρατόμ) αριθ. 58/97 όσον αφορά τα χαρακτηριστικά 21 12 0 και 21 14 0 για τα έτη αναφοράς 2005 έως 2008 με σκοπό να καθιερώσουν τα απαραίτητα συστήματα συλλογής δεδομένων ή να προσαρμόσουν τα ήδη υπάρχοντα έτσι ώστε να έχουν εκπληρωθεί οι διατάξεις του κανονισμού έως το τέλος της μεταβατικής περιόδου.
(5)
Διάφορα κράτη μέλη ζήτησαν για μια παρατεταμένη μεταβατική περίοδο παρεκκλίσεις από ορισμένες διατάξεις του παραρτήματος 7 του κανονισμού (ΕΚ, Ευρατόμ) αριθ. 58/97 όσον αφορά τα συνταξιοδοτικά ταμεία για τα έτη αναφοράς 2005 έως 2007 με σκοπό να καθιερώσουν τα απαραίτητα συστήματα συλλογής δεδομένων ή να προσαρμόσουν τα ήδη υπάρχοντα έτσι ώστε να έχουν εκπληρωθεί οι διατάξεις του κανονισμού έως το τέλος της μεταβατικής περιόδου.
(6)
Καθόσον τα αιτήματα των κρατών μελών βασίζονται στη θεμιτή ανάγκη περαιτέρω προσαρμογής των συστημάτων τους συλλογής δεδομένων, η χορήγηση των εν λόγω παρεκκλίσεων φαίνεται αιτιολογημένη.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Χορηγούνται παρεκκλίσεις από τα χαρακτηριστικά 21 12 0 και 21 14 0 του τμήματος 4 του παραρτήματος 2 του κανονισμού (ΕΚ, Ευρατόμ) αριθ. 58/97 για τα έτη αναφοράς 2005 έως 2008, όπως προσδιορίζεται στο παράρτημα I του παρόντος κανονισμού.
Άρθρο 2
Χορηγούνται παρεκκλίσεις από τον κατάλογο χαρακτηριστικών που εμφαίνονται στο τμήμα 4 του παραρτήματος 7 του κανονισμού (ΕΚ, Ευρατόμ) αριθ. 58/97 για τα έτη αναφοράς 2005 έως 2007, όπως προσδιορίζεται στο παράρτημα II του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Αυγούστου 2007.

Labels: 4
19
20
0
15